แอกซ่าฯปิดงบน้ำท่วมไม่ต้องเติมเงินเพิ่มทุน
แอกซ่า มั่นใจปิดบัญชีจ่ายสินไหมน้ำท่วม เสร็จกลางปีนี้ 8,000 ล้านบาท หมดกังวลเพิ่มทุน
25 เม.ย. 2556

แอกซ่า มั่นใจปิดบัญชีจ่ายสินไหมน้ำท่วม เสร็จกลางปีนี้ 8,000 ล้านบาท หมดกังวลเพิ่มทุน
นายกี่เดช อนันต์ศิริประภา กรรมการผู้อำนวยการ บริษัท แอกซ่าประกันภัย เปิดเผยว่า บริษัทประเมินว่ากลางปีนี้จะสามารถจ่ายค่าสินไหมทดแทนกรณีน้ำท่วมใหญ่เมื่อปลายปี 2554 ในส่วนของความเสียหายที่เกิดต่อทรัพย์สินได้หมด เพราะที่ผ่านมาจ่ายไปแล้ว 3,200 ล้านบาท จากสินไหมรวม 8,000 ล้านบาท โดยบริษัทรับความเสี่ยงไว้เอง 800 ล้านบาท ส่วนความเสียหายที่เกิดจากธุรกิจหยุดชะงักอยู่ระหว่างการประเมินราคา ซึ่งจะต้องใช้เวลาพอสมควร
อย่างไรก็ตาม จะไม่ส่งผลกระทบต่อเงินกองทุนของบริษัท เพราะบริษัทแม่ได้ทำการเพิ่มทุนให้แล้วถึง 2 ครั้งในปีที่ผ่านมา โดยครั้งแรกเพิ่มทุน 750 ล้านบาท ในเดือน มิ.ย. และอีกครั้งในเดือน พ.ย. จำนวน 480 ล้านบาท รวมเงินเพิ่มทุนทั้งหมด 1,230 ล้านบาท รวมเป็นทุนที่ชำระแล้ว 2,864 ล้านบาท ทำให้อัตราความเพียงพอต่อเงินกองทุน ณ เดือน ธ.ค. 2555 อยู่ที่ระดับ 236.4% เพียงพอต่อการขยายตัวของธุรกิจในระยะยาว
สำหรับปีนี้เป็นปีที่บริษัทประกันภัยจะต้องติดตามเรียกเงินสินไหมทดแทนจากบริษัทประกันภัยต่อ เพื่อจะได้ไม่ต้องตั้งสำรองและกระทบกับเงินกองทุน หากสามารถเรียกเงินจากต่างประเทศได้จะทำให้ไม่ต้องเพิ่มทุน
“ส่วนเรื่องการเปิดเสรีการค้าประชาคมอาเซียน ไม่ส่งผลกระทบต่อธุรกิจประกันภัยเท่าไหร่นัก เพราะปัจจุบันแม้จะยังไม่เปิดเสรีแต่บริษัทประกันภัยต่างชาติรายใหญ่ๆ ได้เข้ามาทำธุรกิจในไทยหมดแล้ว แต่ยังมีขนาดไม่ใหญ่ เพราะไม่ทำประกันภัยรถยนต์”นายกี่เดช กล่าว
นายกี่เดช กล่าวว่า บริษัทที่มีขนาดใหญ่ 10 อันดับแรกมีส่วนแบ่งตลาดรวมกัน 60% ของเบี้ยรับรวมทั้งระบบ และส่วนใหญ่เป็นบริษัทที่ถือหุ้นโดยคนไทยที่ทำตลาดประกันภัยรถยนต์เป็นหลัก ส่วนบริษัทข้ามชาติที่ติด 1 ใน 10 ก็ทำประกันภัยรถยนต์เช่นเดียวกัน จึงน่าเป็นห่วงบริษัทประกันภัยขนาดเล็กหากยังคงแข่งขันเรื่องราคาอาจจะไปไม่รอด